Мотиви

към предложените изменения и допълнения на Правилника за финансово подпомагане на изследвания и процедури, свързани с лечение на безплодие на семейства и лица, живеещи на семейни начала с репродуктивни проблеми на територията на община Пазарджик
1/ ПРИЧИНИ, налагащи приемането на измененията: 

а/ оптимизиране и гъвкавост при определяне председателя на Комисията по чл. 6 от Правилника за финансово подпомагане на изследвания и процедури, свързани с лечение на безплодие на семейства и лица, живеещи на семейни начала с репродуктивни проблеми на територията на Община Пазарджик в зависимост от състава на Общинския съвет и професионалната подготовка и познания на неговите членове.
б/ уточняване на името на постоянната комисия на ОбС като „Здравеопазване и социални дейности“.

в/ промяна в броя на членовете на комисията на нечетен и на възможността кой да е неин председател, поради възможността председателят на постоянната комисия в ОбС да не е общински съветник с медицинско образование. 

г/ задълбочаващата се демографска криза в страната, което налага засилване грижата за повишаване на раждаемостта, включително чрез подпомагане на скъпо струващи изследвания и процедури, и подпомагане запазването на високорискови бременности, свързани със сериозни съпътстващи медицински проблеми, налагащи скъпо лечение.
В тази връзка предлагам изменение и допълнение в текстовете на няколко члена в правилника:
Глава първа:
Допълнение - чл. 1 - С този правилник се определят редът, условията и процедурата за финансово подпомагане на изследвания и процедури, свързани с лечение на безплодие или настъпила високорискова бременност при семейства и лица, живеещи на семейни начала с постоянен или настоящ адрес на територията на Община Пазарджик, със средства, предвидени в бюджета на Община Пазарджик

Допълнение - чл. 3/ал. 1 - Със средства, предвидени в бюджета на община Пазарджик, се финансират лица с безплодие, лечимо преди всичко с методите на АРТ и по- конкретно чрез ин витро оплождане, при наличие на съответните индикации, както и бременни с тежки имунологични фактори, антифосфолипиден синдром и високорискови форми на тромбофилия по време на бременността. 

чл. 3/ал. 1 - нова  т. 7. Бременни с високорискови бременностти, свързани с тежък имунологичен фактор, антифосфолипиден синдром или високорискови форми на тромбофилия.

чл. 3/ал. 2 – нова  т. 6.  Вливания на скъпоструващи медикаменти при тежък имунологичен проблем или ежедневно прилагане на нискомолекулни антитромботични средства.

Допълнение - чл. 3/ал. 4 - Средствата, отпуснати на семейства и лица, живеещи на семейни начала, за финансово подпомагане на лечение за безплодие е в размер до 3000 лв. на заявител, а за лечение на високорискови бременностти – до 600 лв. по време на цялата бременност.

Глава втора:
Допълнение - чл. 4а. - По програмата могат да кандидатстват и да бъдат финансово подпомагани и жени, които са бременни, когато е налице тежък имунологичен фактор или антифосфолипиден синдром и са представили имунологични изследвания и еспертно становище от репродуктивен имунолог, че се налага прилагане на скъпо струващи медикаменти, както и такива с високорискови случаи на тромбофилия, доказани с генетични изследвания и заключение от репродуктивен специалист за необходимостта от ежедневно прилагане на нискомолекулни антитромботични средства.

Глава трета:
Допълнение - чл. 6 -  Постъпилите искания за финансово подпомагане по този правилник се разглеждат и одобряват от комисия, избрана с решение на ОбС – Пазарджик.


Председателят на комисията е Председателят или Заместник председателят на ПК „Здравеопазване и социални дейности“ в зависимост от тяхната професионална квалификация. Комисията е в състав от 9 члена /нечетен брой за осигуряване на мнозинство/, от които 1 представител на общинската администрация, 6 общински съветници, 1 представител на фондацията „Искам бебе“ и 1 лекар със специалност по АГ извън състава на ОбС. 

Допълнение - към чл. 12/ал. 3, т. 5 -  да се добави: 

- за индикации по чл. 3/ал. 1, т. 7 - имунологични и/или генетични изследвания от сертифицирани лаборатории за наличие на тежък имунологичен фактор, антифосфолипиден синдром или високорискова тромбофилия и официално заключение и назначена терапия от специалист по репродуктивна медицина.

2/ ЦЕЛИ, които се постигат с предложението: 


а/ разширяване социалната ангажираност на Община Пазарджик към проблемите на младите семейства с репродуктивни проблеми в Общината. 


б/ избирането на председател на комисията да е обвързано максимално с неговата професионална подготовка /при такава възможност/

3/ ФИНАНСОВИ СРЕДСТВА, необходими за прилагането на Правилника.


В бюджета на Община Пазарджик годишно се предвиждат 60 000 лева за подпомагане от Фонд Ин витро. Смятам, че за изпълнение на дейностите на комисията при предложените промени, тази сума може да бъде увеличена с 10% спрямо настоящата година и да достигне 66 000 лв.,  като при неусвояване на средствата, те остават преходен остатък и може да се балансират в годините.

4/ ОЧАКВАНИ РЕЗУЛТАТИ


Подобряване социалната функция на Община Пазарджик в грижата й за младите хора с репродуктивни проблеми в Общината и оптимизиране работата на комисията.

5/ АНАЛИЗ за съответствие с правото на ЕС 

Предлаганият проект за изменение в разглеждания правилник е в съответствие с разпоредбите на Европейската харта за местно самоуправление и не противоречи на европейското законодателство.

